  Туспуктэм: Руслан Нуриахметов Наталия Сильвестрова Россиын «Платформа университетского технологического предпринимательства» федерал ӵектос улсын «Студенческий стартап» вожвылъяськонлы йылпумъянъёс лэсьтӥзы. Удмуртиысь 24 студент вормисе потӥз, котькудӥз соос пӧлысь ӵектоссэ азинтон понна одӥг миллион манет басьтоз. Со сярысь элькун тӧролэн но кивалтэтлэн пресс-службазы ивортӥз. « 24 вормись – со Удмуртиын ӵектосъёсты азинтонлы 24 миллион манет. 2022-тӥ арын ӵошатыса, со 1,5 поллын тросгес. Ӵектосъёс туж пӧртэмесь: пилоттэк лобась аппаратлы ротор двигатель, ужкагазъёсын ужез асэрказъян сӧзнэт, оцифровать карон система, глэмпингъёсты бронировать карон сӧзнэт, сюрес логистикаен кивалтонъя CRM-система кылдытон но мукет. Егитъёслэн аразы сыӵе юрттэт туж асдыръем луэ » Константин Сунцов, Удмуртилэн тӧроезлэн Росси азьмурт бордын ялан ужась ыстэм муртэз Озьы ик элькун тӧролэн Росси азьмурт бордын ялан ужась ыстэм муртэз пусйиз, выльдонъя но IT ӵектосъёслы Удмуртиын трос юрттэт тӥрлыкъёс вань. Кылсярысь, Выльдэтъёслыюрттэт сётонъя фондлэн грант вожвылъяськоназ пыриськыны луэ. Со понна улосвылын фондлэн огмуртъёсыз ужало. Удмуртилэн тӧроезлэн Росси азьмурт бордын ялан ужась представительство озьы ик дась юрттэт сётыны. Со сяна, элькунын IT-компаниослы выт тыронъя капчиятэм сӧзнэтъя одӥг процент («доходы») но вить процент («доходы минус расходы») льгота, вить процентозь капчиятэм ипотека вань. Тодэ вайытом, 2023-тӥ арын Удмуртиысь 170-лэсь трос ӵектосъёс грантъёс утӥзы. Ватсалом, Удмуртиысь 11 ӵектос Азьмуртлэн лулчеберет кичӧлтонъёсъя фондэзлэн нимысьтыз вожвылъяськоназ вормиз. Тегъёс: студентъёс ӵектос коньдон Удмуртия  